
2026. gada 26. jūnijā

LAB preses relīze Nr. 96
Meteorītu muzejs aicina uz Asteroīdu dienu Latvijā 2026
Informāciju presei sagatavoja Latvijas Astronomijas biedrība (LAB) un Meteorītu muzejs Meteoriti.LV.
Otrdien, 30. jūnijā, no plkst. 15:00 līdz 21:00 Rīgā, Meteorītu muzejā, norisināsies Asteroīdu dienas Latvijā 2026 pasākumi, piedāvājot daudzveidīgu programmu dažādām vecuma grupām un zināšanu līmeņiem. Šogad tā būs jau 12. Asteroīdu diena Latvijā un 10. jubilejas reize kopš 2016. gada decembrī pieņemtās ANO rezolūcijas, kas 30. jūniju pasludināja par Starptautisko Asteroīdu dienu.

Šī starptautiskā iniciatīva, kas ik gadu tiek atzīmēta visā pasaulē, vērš uzmanību uz kosmosa ietekmi uz Zemi un iespējamiem asteroīdu draudiem. Periodiski medijos tiek atspoguļota informācija par dažāda izmēra asteroīdiem, kas pietuvojas Zemei. Bieži draudi tiek nezinātniski pārspīlēti, bet mēs nedrīkstam kļūt imūni pret šādām ziņām, kad briesmas būs pamatotas. 

Sākam gatavoties arī 2029. gada 13. aprīļa notikumam, kad apmēram 350 m lielais asteroīds Apofiss (99942 Apophis) drošā veidā cieši pārlidos Zemi, vēl tuvāk nekā mūsu ģeostacionārie satelīti. Šī mazā planēta kļūs par lielāko kosmisko objektu, kas jaunāko laiku vēsturē tik tuvu pietuvojusies mūsu Zemei. Dažas stundas tā, pārvietojoties debesīs, būs redzama pat ar neapbruņotu aci.
Pasākuma centrā būs jautājumi par kosmosa un Zemes mijiedarbību – kā kosmiskie procesi ietekmē mūsu planētu un kā cilvēce var sagatavoties potenciāliem riskiem. Apmeklētājiem būs iespēja iepazīt meteorītus no dažādām pasaules vietām, kā arī Latvijā atrastos meteorītus, gūstot ieskatu mūsu planētas kosmiskajā vēsturē un nākotnē.
Programma apvienos zinātni, izglītību un radošumu. Īpaša vieta tajā atvēlēta arī mākslinieciskai pieejai kosmosa tematikā, interesenti varēs apskatīt Daigas Lapānes grafisko zīmējumu izstādi “Sirsnīgais kosmoss”. 
Plkst. 19:30 paredzēta tikšanās ar autori un dzejas lasījumi, kuru radīšanu iedvesmojis Visums.

Visas dienas garumā Meteorītu muzeja ekspozīcija būs atvērta apmeklētājiem par ziedojumiem, piedāvājot unikālu iespēju aplūkot autentiskus kosmiskās izcelsmes objektus. Muzejā apskatāmi arī visu četru Latvijas teritorijā atrasto meteorītu fragmenti – Līksnas, Biržu, Neretas un Baldones.

LAB un Meteorītu muzejs ir aktīvi iesākuši Eiropas bolīdu novērošanas tīkla AllSky7 attīstību Latvijā. Viena no šīs iniciatīvas galvenajām misijām ir reģistrēt spožus meteorus (bolīdus), lai nākotnē būtu iespējams precīzi noteikt un atrast nākamo Latvijā nokritušo meteorītu. Šobrīd mūsu valstī darbojas jau četras AllSky7 meteoru novērošanas patruļas, veidojot pamatu sistemātiskai kosmisko notikumu uzskaitei mūsu debesīs. Stacijas atrodas Lielzeltiņu observatorijā, RTU Ķīpsalā, Rīgā, Burtniekos un Silinīkos.
Asteroīdu diena tiek atzīmēta 30. jūnijā, pieminot 1908. gada Tunguskas notikumu – lielāko zināmo kosmisko katastrofu mūsdienu vēsturē. Tās mērķis ir veicināt sabiedrības izpratni par kosmosa objektiem un to iespējamo ietekmi uz mūsu planētu. Īpašu lomu nospēlēja arī Čeļabinskas meteorīta krišana 2013. gada 15. februāra rītā.
Meteorītu muzejs, kas ir Asteroīdu dienas oficiālais pārstāvis Latvijā, arī šogad aicina ikvienu interesentu piedalīties šajā izglītojošajā un iedvesmojošajā notikumā.
Papildu informācija:
Latvijas Astronomijas biedrība apvieno astronomijas profesionāļus un interesentus, lai popularizētu astronomiju. LAB biedri piedalās žurnāla “Zvaigžņotā Debess” veidošanā un organizē regulāras informatīvas sanāksmes. Plašāka informācija LAB vietnē www.lab.lv.
Informācija par Eiropas AllSky7 bolīdu novērošanas tīklu Latvijā http://as7.meteoriti.lv un globāli www.allsky7.net
Projekta Meteoriti.LV mērķis ir veicināt meteorītikas un ar to saistīto zinātņu attīstību un popularizēšanu Latvijā. Meteorītu muzejs atrodas Nīcgales ielā 3a, Rīgā. Plašāka informācija vietnē http://www.meteoriti.lv un š.g. Latvijas Asteroīdu dienas lapā http://www.meteoriti.lv/AD2026, un globāli asteroidday.org. 
Preses relīzes pielikumi: http://www.meteoriti.lv/preses-relizes/PR-2026-06-26-Pielikumi.php

#AsteroīduDiena #AsteroidDay #kosmoss #MeteorītuMuzejs #LAB #asteroīdi #meteorīti
Kārlis Bērziņš, LAB valdes priekšsēdētāja vietnieks un Meteorītu muzeja vadītājs, info@meteoriti.lv, tel.: 25453600

[image: image1.wmf]